ভবানীপুরে মুখ্যমন্ত্রী মমতা বন্দ্যোপাধ্যায়ের বিরুদ্ধে প্রার্থী নিয়ে কংগ্রেসের অন্দরে টানাপড়েন তৈরি হল। মঙ্গলবার প্রদেশ কংগ্রেস সভাপতি অধীর চৌধুরীর মন্তব্যের প্রেক্ষিতেই ওমপ্রকাশ মিশ্র ওই কেন্দ্রে প্রার্থী হচ্ছেন কি না, তা নিয়ে সংশয় দেখা দিয়েছে।
এদিন দিল্লি থেকে প্রথম দফায় রাজ্যের ৪৩টি আসনে প্রার্থী তালিকা ঘোষণা করে এআইসিসি। সেই সূত্রেই মমতার বিরুদ্ধে কংগ্রেস প্রার্থী হিসাবে প্রাক্তন কেন্দ্রীয় মন্ত্রী দীপা দাশমুন্সির নাম ভাবা হচ্ছে বলে জানান অধীর। তিনি বলেন, ‘‘ভবানীপুরে একটা ভাল লড়াই তো দরকার। দীপা দাশমুন্সিকে বলা হয়েছে লড়ার জন্য। উনি বলেছেন হাইকম্যান্ড বললে লড়বেন।’’ যদিও দীপা নিজে জানিয়েছেন, তিনি বিধানসভা ভোটে প্রতিদ্বন্দ্বিতার মধ্যে নেই।
অধীর যখন একথা বলছেন তখন ভবানীপুরে সম্ভাব্য প্রার্থী হিসাবে প্রচার শুরু করে দিয়েছেন প্রদেশের সাধারণ সম্পাদক ওমপ্রকাশ। প্রসঙ্গত, কয়েকদিন আগে বিধানভবনে সাংবাদিক বৈঠকে অধীর জানিয়েছিলেন, ওমপ্রকাশের নাম স্বর্ণাক্ষরে এআইসিসি’র কাছে পাঠানো হবে। এরপর এদিনের মন্তব্য। ওমপ্রকাশ অবশ্য মুখ্যমন্ত্রীর বিরুদ্ধে প্রার্থী হওয়ার ব্যাপারে আশাবাদী। 
এদিন ভবানীপুরের জগুবাবু বাজার, কালীঘাট-পটুয়াপাড়া হয়ে পূর্ণ সিনেমা হল পর্যন্ত মিছিল করেন তিনি। ওমপ্রকাশের কথায়, ‘‘সভাপতি সাংবাদিক বৈঠকে আমার নাম বলেছিলেন। প্রচারও শুরু করেছি। কঠিন লড়াই!’’ এদিন ওমপ্রকাশের প্রচার মিছিলে কংগ্রেস এবং সিপিএমের পতাকা থাকলেও, দু’দলের কোনও পরিচিত মুখকে দেখা যায়নি। প্রচার শুরু করার আগে লোকসভার প্রাক্তন অধ্যক্ষ সোমনাথ চট্টোপাধ্যায়ের বাড়ি গিয়েছিলেন ওমপ্রকাশ। পাশাপাশি, সুপ্রিম কোর্টের অবসরপ্রাপ্ত বিচারপতি অশোক গঙ্গোপাধ্যায়ের বাড়ি যান তিনি। সোমনাথবাবু অসুস্থতার কারণে হাসপাতালে চিকিৎসাধীন থাকায় তাঁর সঙ্গে দেখা হয়নি ওমপ্রকাশের।
এদিন যে আসনগুলিতে কংগ্রেস প্রার্থীদের নাম ঘোষণা করেছে তার মধ্যে প্রত্যাশামতোই আলিপুরদুয়ারে বর্ষীয়ান কংগ্রেস বিধায়ক দেবপ্রসাদ রায়ের (মিঠু) পরিবর্তে জলপাইগুড়ি জেলা কংগ্রেস সভাপতি বিশ্বরঞ্জন সরকারের নাম রয়েছে। মালদহের সুজাপুরে তৃণমূল প্রার্থী আবু নাসের খান চৌধুরীর (লেবু) বিরুদ্ধে প্রার্থী করা হয়েছে তাঁর ভাইপো ইশা খান চৌধুরীকে। এছাড়া বিদায়ী বিধায়কদেরই মনোনয়ন দেওয়া হয়েছে। 
এদিন অধীর জানিয়েছেন, ৯৩টি আসনে প্রার্থী দেবে কংগ্রেস। পাশাপাশি, ৬-৭টি আসনে বন্ধুত্বপূর্ণ লড়াইয়ের কথা বলেছেন তিনি। প্রসঙ্গত, এদিনের প্রকাশিত তালিকাতেও চারটি আসন এমন রয়েছে যেখানে বামেরাও প্রার্থী দিয়েছে। আজ, বুধবার বিধানভবনে নির্বাচনী কমিটির বৈঠক হওয়ার কথা। আগামী শুক্রবার পূর্ণাঙ্গ প্রার্থী তালিকা প্রকাশ করতে পারে কংগ্রেস।